**Anders Samuelsen** (født 1. august 1967 i Horsens) er en dansk politiker (LA) som fra 28. november 2016 til 27. juni 2019 var Danmarks utenriksminister. Han ledet partiet Liberal Alliance fra 2009 til 2019.

Liv og virke
------------

### Bakgrunn

Anders Samuelsen er sønn av gymnaslærer og folketingsmedlem Ole Samuelsen og husholdningslærer Anna Holm. Kultur- og kirkeminister og folketingsmedlem Mette Bock (født Samuelsen) er hans søster. Anders Samuelsens foreldre skiltes da sønnen var seks år gammel, og moren ble senere gift med en prest på Samsø, hvor gutten vokste opp sammen med en yngre bror. Søsteren og to andre brødre ble værende hos faren i Horsens. Anders Samuelsen fikk et svært dårlig forhold til sin stefar, som han mener bedrev psykisk terror. Til tross for at han var en populær gymnaslærer, fikk faren alkoholproblemer som følge av en familietragedie, skilsmissen og nederlag i et folketingsvalg. Anders Samuelsen møtte etter sigende opp i stefarens begravelse for å «sikre at det kom nok jord oppå». Derimot har han kalt faren sitt største politiske forbilde.

Han gikk folkeskolen i Hobro og Tranebjerg, tok studentereksamen ved katedralskolen i Viborg i 1986, og ble kandidat i statsvitenskap fra Aarhus Universitet i 1993. Han har to sønner med ungdomskjæresten, som han var gift med mellom 1992 og 2009.

### Politiker

Samuelsen var konsulent og prosjektkoordinator ved døvehøyskolen Castberggård før han gikk inn i politikken på heltid i 1998. I 1994 manglet Radikale Venstre en folketingskandidat i Horsens, og henvendte seg til Ole Samuelsen og spurte om noen av hans barn var aktuelle. Han foreslo den da 26 år gamle sønnen Anders.

Anders Samuelsen møtte første gang i Folketinget som vararepresentant for kulturminister Elsebeth Gerner Nielsen 1998–2001, og siden 2001 har han vært innvalgt på eget mandat. Samuelsen trådte midlertidig ut av Folketinget mens han i årene 2004–2007 var medlem av Europaparlamentet, der han var tilsluttet Alliansen av liberale og demokrater for Europa. I 2007 dannet han partiet Ny Alliance sammen med Naser Khader og Gitte Seeberg. I 2008 skiftet partiet navn til Liberal Alliance og fikk et mer rendyrket liberalistisk program. Samuelsen overtok som partiets leder idet Khader trakk seg ut av partiet. 

I 2016 ledet Samuelsen partiet inn i en regjeringsdannelse sammen med Venstre og Det Konservative Folkeparti med Lars Løkke Rasmussen som statsminister. Samuelsen utnevnt til utenriksminister.

Ved Liberal Alliances valgnederlag i 2019 mistet Anders Samuelsen sitt eget mandat i Folketinget, og trakk seg som partileder.

Referanser
----------

1. ↑   Store norske leksikon, Store norske leksikon-ID Anders\_Samuelsen[Hentet fra Wikidata]
2. ↑   ekstrabladet.dk, besøkt 2. januar 2022[Hentet fra Wikidata]
3. 1 2  Jensen, Thomas Klose (6. juni 2019). «Anders Samuelsen trækker sig som leder af Liberal Alliance efter katastrofevalg» **(dansk)**. DR. Besøkt 6. juni 2019.
4. 1 2 3 4  «Anders Samuelsen (LA)» **(dansk)**. Folketinget. Besøkt 27. mai 2019.
5. 1 2 3 4  Brüchmann, Peter (4. november 2012). «Dødsfald, druk og psykisk terror …». *B.T.*: 50–51.
6. ↑  Trads, David (16. januar 2018). «Anders Samuelsen giver aldrig, aldrig, aldrig, aldrig op». *Altinget* **(dansk)**. Besøkt 27. mai 2019.
7. ↑  Lund, Kenneth (7. mai 2007). «Ny Alliance udraderer R og K i EU-parlamentet». *Politiken*. Besøkt 20. desember 2013.
8. ↑  «Regeringen Lars Løkke Rasmussen III» **(dansk)**. Statsministeriet. 28. november 2016. Besøkt 28. november 2016.

Eksterne lenker
---------------

* Offisielt nettsted Rediger på Wikidata

* (en) Anders Samuelsen – kategori av bilder, video eller lyd på Commons Rediger på Wikidata
* Anders Samuelsen på Twitter Rediger på Wikidata

* Anders Samuelsen på Facebook Rediger på Wikidata
* (en) Anders Samuelsen hos Europaparlamentet Rediger på Wikidata

* (da) Anders Samuelsen hos Folketinget Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Prabook **·** VIAF **·** LCCN **·** ISNI
 |

Portal: Danmark